[{"text_idx": "#000000", "text": "Dmitrij Bogatov liberigita el hejma aresto"}, {"text_idx": "#000001", "text": "La esperantisto Dmitrij Bogatov, kiu estis arestita en Moskvo en aprilo 2017, nun estas liberigita el hejma aresto. Tamen plu dau\u0306ras la krimesplorado pro liaj suspektataj \u201calvokoj al terorismo\u201d."}, {"text_idx": "#000003", "text": "Dmitrij Bogatov estis arestita en Moskvo komence de aprilo pro suspekto pri alvokoj al publika malordo lige kun manifestacio, kiu okazis en la centro de Moskvo la 2-an de aprilo. Dmitrij Bogatov estas membro de la Moskva Esperanto-Asocio MASI."}, {"text_idx": "#000004", "text": "Lau\u0306 akuzo li sub la kas\u0302nomo \u201cAjrat Bas\u0302irov\u201d en la reto instigis manifestaciantojn porti al la Rug\u0302a Placo \u201dc\u0302ifonojn, botelojn, benzinon, terebinton kaj s\u0302au\u0306mplaston\u201d."}, {"text_idx": "#000005", "text": "Lau\u0306 lia advokato la alvokoj estis publikigitaj el pli ol cent malsamaj IP-adresoj, el kiuj nur unu estas tiu de la log\u0302ejo de la akuzato. Aldone la publikigoj sub tiu nomo dau\u0306ris ankau\u0306 post la aresto de Dmitrij Bogatov."}, {"text_idx": "#000006", "text": "Bogatov havis en sia hejma servilo elirnodon de la sistemo Tor, kiu permesas anoniman aliron al la reto, kaj tra tiu nodo pasis la mesag\u0302oj de \u201dAjrat Bas\u0302irov\u201d. Dum la krimesplorado, kiu komencig\u0302is en aprilo 2017, la krimteknikistoj provis trovi en la konfiskitaj komputiloj, aliaj aparatoj au\u0306 memoriloj de Bogatov pruvon pri tio, ke li mem sendis la malpermesitajn mesag\u0302ojn."}, {"text_idx": "#000007", "text": "La 24-an de januaro tamen ig\u0302is konate, ke la teknikistoj ne trovis ajnan indikon pri tio, ke li persone kulpus pri la mesag\u0302oj, nek entute ajnajn kontrau\u0306leg\u0302ajn materialojn. La informon ricevis la novaj\u0302agentejo TASS de anonima fonto proksima al la krimesplorado, kaj g\u0302in konfirmis al Medizona la advokato de Dmitrij Bogatov."}, {"text_idx": "#000008", "text": "En aprilo la prokuroro argumentis, ke Bogatov devas resti en la arestejo g\u0302is la fino de la jura proceso, c\u0302ar li havas bonajn komputadajn kapablojn kaj tial povas detrui pruvojn pri krimo, se li ne estos malliberigita. Aldone oni atentigis, ke Bogatov havas validan pasporton kaj vizon kaj planis veturi al Esperanto-arang\u0302o en Italio."}, {"text_idx": "#000009", "text": "Dmitrij Bogatov efektive restis en la esplorarestejo g\u0302is julio. Tiam li pro sanproblemoj estis kondic\u0302e liberigita el la arestejo kaj anstatau\u0306e restis arestita en sia hejmo. La hejma aresto estis poste longigita g\u0302is la fino de januaro 2018. Dum la hejma aresto li ne rajtis forlasi sian log\u0302ejon sen la permeso de la krimesploristo, nek uzi komunikilojn, inkluzive interreton."}, {"text_idx": "#000010", "text": "La krimesploristoj nun ne petis novan longigon de la hejma aresto, lau\u0306 la fontoj de TASS \u201dc\u0302ar mankis kialo por tio\u201d, kaj sekve ekde la 31-a de januaro Dmitrij Bogatov jam estas libera eliri kaj uzi la reton kiel li volas. La krimesplorado tamen plu dau\u0306ras, kaj Bogatov restas suspektata pri \u201dalvokoj al terorismo\u201d."}, {"text_idx": "#000011", "text": "Membroj de la Moskva Esperanto-asocio MASI c\u0302eestis preskau\u0306 c\u0302iujn malfermitajn jug\u0302-procesojn pri la afero por persone subteni la arestiton, kaj regule vizitadis Dmitrij en lia hejmo, rakontas Irina Gonc\u0302arova, kunordiganto de MASI,"}, {"text_idx": "#000014", "text": "\u2013 Gravas ke estu demetitaj c\u0302iuj akuzoj \u2012 ne simpla liberigo, komentas Irina Gonc\u0302arova al Libera Folio."}, {"text_idx": "#000018", "text": "Mi dekomence diris, ke tiu 'historio' tre malbone \"odoras\" \u2014 t.n. 'alvokoj' aperadis en specialigita retejo por komputiladministrantoj kie 'vagadas' ne multe da homoj.\nAu\u0306 policistoj trovis facilan predon por montri sian laboron. Au\u0306 fortimigi ontajn uzantoj de TOR\nNu por Dmitrij estu bona viva leciono"}, {"text_idx": "#000024", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]